RELAŢIA DINTRE PARLAMENT ŞI MASS-MEDIA

Notă introductivă

 

Studiul documentar “Relaţia dintre Parlament şi mass-media” încearcă să vă aducă în atenţie reglementările existente în diferite ţări ale lumii în domeniul controversat al relaţiilor dintre activitatea parlamentarilor cu reprezentanţi ai mass-media.

Lucrarea este structurată în două părţi. 

Prima parte prezintă relaţia Parlamentelor cu reprezentanţii presei scrise, respectiv a jurnaliştilor cu aceste instituţii (secţiune 1 şi 2).

Serviciile de informare sunt în general, plasate în subordinea Secretariatului General al Parlamentului, făcând parte integrantă din acesta, având un buget propriu. Conducerea Camerei exercită un control general asupra serviciilor de informare.

Serviciile de informare au sarcini diversificate: 

· joacă un rol de intermediar între Parlament şi reprezentanţii mijloacelor de informaţii;

· distribuie documente privind activitatea parlamentară şi publică comunicate de presă ;

· organizează conferinţe de presă;

· dacă este cazul, autorizează înregistrarea dezbaterilor şi permite utilizarea televiziunii interioare a Camerei.

Partea a doua se referă la relaţia acestor instituţii, respectiv a Parlamentelor cu televiziunea.

 

 

 

 I. PRESA scrisă 

1 Relaţia parlamentului cu jurnalişti

1.a Acreditarea jurnaliştilor

Se observă din studierea Regulamentelor diferitelor parlamente, că jurnaliştii au nevoie de o autorizaţie specială pentru a fi acreditaţi la Parlament. Acreditarea este acordată la cererea organului de presă pentru care jurnalistul lucrează. Ea constă într-un document eliberat de către conducerea sau şeful Secretariatului General. În baza acestei autorizaţii jurnaliştii au dreptul de a urmări dezbaterile publice de la tribuna sau galeria rezervată presei şi au acces la o cameră (în general numită sala presei) dotată cu birouri, echipamente de birotică şi telefoane care sunt exclusiv rezervate presei. 

Eliberarea autorizaţiei nu dă dreptul Parlamentului să aibă controlul asupra reprezentanţilor presei dar permite acestuia retragerea privilegiilor acordate.

În anumite ţări cum ar fi, Belgia, Canada, Danemarca, organizaţiile profesionale ale jurnaliştilor parlamentari joacă un rol important în acreditarea corespondenţilor de presă; în Austria şi Italia ele sunt singure responsabile pentru acreditări. În Franţa există o comisie mixtă formată din reprezentanţi ai Camerei unde se doreşte acreditarea şi reprezentanţi ai jurnaliştilor.

 

 

1.b Drepturile jurnaliştilor

 

Jurnaliştii sunt ajutaţi în munca lor prin diferite mijloace puse la dispoziţie de către Parlament: 

 

- locuri rezervate presei în sala de şedinţă (în special la loje şi galerie);

- săli special amenajate cu echipamente de birotică pentru reprezentanţii acesteia;

- documente de bază ale Camerei ( rapoartele comisiilor, proiectele de legi, declaraţiile explicative şi procesele verbale oficiale ), care le sunt puse la dispoziţie fie din oficiu, fie la cerere, unele fiind plătite cu sume modice.

În toate ţările, fără excepţie, jurnaliştii pot asista la şedinţele în plen ale Parlamentelor. Dreptul de acces la şedinţele comisiilor variază în funcţie de lucrările acestora care pot fi publice sau secrete.

 

 

1.c Relaţia jurnaliştilor cu parlamentarii

 

 

Dacă informaţiile scrise difuzate de serviciile de informare şi prezenţa la şedinţele comisiilor şi la şedinţele în plen sunt două mijloace care permit jurnaliştilor să intre în contact cu munca parlamentarilor, relaţiile personale cu parlamentarii sunt în acelaşi timp indispensabile. 

În numeroase ţări jurnaliştii nu au acces în toate spaţiile Palatului Parlamentului, aceste limitări fiind impuse pentru a se evita întrebările sau întâlnirile neplăcute ale parlamentarilor. În schimb anumite săli pot fi rezervate întâlnirilor între parlamentari şi ziarişti. 

În alte state, dacă Parlamentul are un control asupra acreditării jurnaliştilor, deplasarea şi activitatea acestora în interiorul Palatului nu sunt supuse nici unui control, dar trebuie să se ţină cont că organele de presă sunt supuse dispoziţiilor legale care reglementează drepturile şi privilegiile Parlamentului.

 

 

 

 

 

 

 

 

 

 

 

 

2. Relaţia parlamentului cu jurnaliştii din diferite ţări

1. AUSTRIA

1.1 Acreditarea jurnaliştilor

Acreditările jurnaliştilor în Parlamentul Austriei se fac pe baza recomandărilor Asociaţiilor Jurnaliştilor care asigură şi legătura între mass - media şi Parlament.

1.2 Servicii oferite reprezentanţilor mass - mediei

În ambele Camere ale Parlamentului (Consiliul Federal şi Consiliul Naţional) se întocmesc rezumate ale activităţii parlamentare care sunt trimise agenţiilor de presă şi presei.

Atât în Consiliul Federal, cât şi în Consiliul Naţional sunt rezervate locuri la tribună pentru presă (loji, cabine speciale). Presa are acces şi la restaurant, bufet şi bibliotecă, fiind amenajate şi locuri speciale cu echipamente de birotică pentru ca aceştia să-şi desfăşoare activitatea în bune condiţii.

2. Belgia

2.1 Acreditarea jurnaliştilor

Acreditarea reprezentanţilor media este făcută de către Biroul Chestorilor la recomandarea Uniunii Presei Parlamentare.

Accesul la şedinţele comisiilor se face numai când acestea sunt declarate publice.

2.2 Servicii oferite reprezentanţilor mass - mediei

În Belgia, Senatul şi Camera Reprezentanţilor au publicaţii proprii prin care furnizează informaţii mass-mediei. Direcţia de Protocol şi de Relaţii Publice a Camerei Reprezentanţilor are printre atribuţii şi difuzarea de informaţii către reprezentanţii media. Tot în acest scop sunt organizate conferinţe de presă ocazionale şi sunt difuzate comunicate de presă ale preşedinţilor de comisii.

Reprezentanţii presei au acces la aparatura Parlamentului, fără a le fi rezervată în mod exclusiv şi au acces la o sală a presei.

3. Canada

3.1 Acreditările jurnaliştilor

Senatul şi Camera Comunelor din Canada furnizează gratuit rapoarte privind activitatea zilnică din cele două camere, răspunsuri la întrebările puse de jurnalişti contra unor sume modice şi comunicate de presă din partea biroului Speaker-ului.

Printre atribuţiile Speaker-ului se află şi acordarea acreditărilor reprezentanţilor presei la recomandarea Comitetului Executiv al Asociaţiei Presei.

Accesul presei la şedinţele secrete ale comisiilor nu este permis.

3.2 Servicii oferite reprezentanţilor mass - mediei

Parlamentul Canadei pune la dispoziţia jurnaliştilor un birou al presei, acestora permiţându-li-se şi accesul la restaurant, bibliotecă şi posibilitatea de a copia discursurile după 30 de minute de când acestea au fost ţinute. 

4. Elveţia 

4.1 Acreditarea jurnaliştilor

Reprezentanţii mass-mediei au acces în sala de şedinţă pe baza acreditării, care poate fi retrasă în cazul în care jurnalistul abuzează de drepturile care i-au fost conferite.

Serviciile Parlamentului pot emite jurnaliştilor neacreditaţi o legitimaţie valabilă pentru o sesiune. Aceasta le permite obţinerea documentelor necesare activităţii lor şi le asigură accesul în Palatul Parlamentului. În acelaşi timp este posibil ca beneficiarul legitimaţiei să primească un loc în sala presei şi accesul la tribunele rezervate jurnaliştilor.

 

4.2 Servicii oferite reprezentanţilor mass - mediei

În Elveţia jurnaliştii au acces la tribunele rezervate presei. Aceştia primesc imprimatele, rapoartele şi toate comunicările destinate membrilor consiliilor în limbile germană şi franceză.

Dezbaterile publice ale Consiliului sunt transmise (sunet şi imagine) în sălile de lucru ale jurnaliştilor situate în Palatul Parlamentului.

Publicul şi reprezentanţii mass-mediei pot asista la dezbateri în tribune rezervate, având obligaţia de a păstra liniştea şi trebuie să se abţină de la orice remarcă de aprobare sau dezaprobare.

Nu este permisă fotografierea decât cu autorizaţia serviciilor Parlamentelor. Înregistrarea discuţiilor nu este autorizată.

Accesul jurnaliştilor la şedinţele secrete ale comisiilor nu este permis. Deliberările nu încep decât în momentul când transmisia de sunet şi de imagine au fost întrerupte. Nu se fac nici traduceri simultane. Consiliul decide în fiecare caz asupra înregistrărilor dezbaterilor. În cazul şedinţelor secrete fiecare participant este obligat să păstreze secretul deliberărilor.

 

 

5. FRANŢA

5.1 Acreditarea jurnaliştilor

Principiul de a face publice dezbaterile parlamentare, consacrat de art. 33 al Constituţiei Franţei - impune ca la lucrările Adunării Naţionale să fie permis accesul publicului şi al presei. 

În acest scop, pentru a asigura presei cele mai bune condiţii, Adunarea Naţională pune la dispoziţia acesteia date despre lucrările şi activitatea parlamentară, facilitând accesul presei scrise şi audiovizuale căreia îi furnizează informaţii şi mijloacele materiale necesare.

Jurnaliştii francezi acreditaţi şi cei străini delegaţi de Ministerele de Externe au acces în limita locurilor disponibile. Acreditările sunt acordate de Departamentul de Presă al Adunării Naţionale.

În funcţie de importanţa articolelor, jurnaliştii au rezervate diferite tribune sau galerii ale presei în hemiciclu:

- la tribuna principală, situată la al II-lea etaj sunt primiţi redactorii;

- la galeria numită "Directori de jurnale" care se află la primul etaj este deschisă fotografilor; câteva locuri sunt în acelaşi timp rezervate acestora şi la galeria de la etajul II;

Jurnaliştii acreditaţi au acces în afară de sala de sedintă, în anumite locuri ale Palatului Bourbon.

La etajul II există săli de redacţie dotate cu telefoane, fax-uri şi cabine radio.

Presa relatează despre evenimentele care se desfăşoară în sălile de reuniune ale palatului ca şi în cele în care au loc audierile în comisii, colocvii sau conferinţe de presă.

În anumite condiţii pot fi realizate şi documentare fotografice sau audiovizuale.

Organele de presă chemate să urmărească permanent lucrările pot fi acreditate la Adunarea Naţională.

Această facilitate este acordată de o comisie compusă din preşedintele Biroului de Informare, chestori şi de reprezentanţi ai organizaţiilor sindicale şi profesionale ale presei.

Ea se reuneşte o dată pe an şi ia decizii în funcţie de criteriile pe care şi le-a elaborat. Ea atribuie Agenţiilor de Presă, jurnalelor, radioului şi televiziunii un număr de cărţi de acreditare care sunt date jurnaliştilor desemnaţi de redacţiile lor iar reînnoirea acreditărilor se face prin cerere scrisă.

Numărul jurnaliştilor francezi acreditaţi este în jur de 300, iar a jurnaliştilor străini în jur de 50.

Asociaţia sindicală profesională a jurnaliştilor parlamentari fondată în anul 1891 are sediul la Palatul Bourbon. Ea veghează să le fie asigurate jurnaliştilor condiţii care să le protejeze independenţa, exclusivitatea accesului în săli şi la tribunele presei.

Ea se preocupă să asigure cele mai bune condiţii de utilizare a mijloacelor materiale puse la dispoziţie şi este purtătorul de cuvânt al jurnaliştilor în faţa conducerii Adunării Naţionale prin 2 membrii ai asociaţiei.

 

 

 

6. FINLANDA

6.1 Acreditările jurnaliştilor

În Finlanda, deciziile care privesc cetăţenii sunt supuse principiului totalei transparenţe şi dreptului cetăţenilor de a fi informaţi despre activităţile instituţiilor şi autorităţilor de stat. În acest proces de informare, media joacă un rol primordial şi de aceea Camera se preocupă să informeze punând la dispoziţia mass-mediei locuri speciale situate în Palatul Parlamentului. Sunt acreditaţi un anumit număr de reprezentanţi ai presei. 

6.2 Servicii oferite reprezentanţilor mass - mediei

În materie de informare, Parlamentul asigură permanent un serviciu telefonic, un serviciu care pune la dispoziţia celor interesaţi materiale de informare asupra Parlamentului, ghidul pentru vizitarea Palatului şi pagini actualizate pe site-ul Internet. Pentru exterior aceste informaţii sunt traduse în mai multe limbi de circulaţie internaţională.

Lucrările Parlamentului pot fi urmărite, practic în timp real, consultând internetul pe o adresă publică iar principalele dezbateri parlamentare sunt televizate în direct.

7. GERMANIA

7.1 Acreditările jurnaliştilor

În principiu, dezbaterile în comisii nu sunt publice. O comisie poate decide să admită prezenţa publicului dacă obiectul discuţiilor necesită acest lucru. Admiterea reprezentanţilor presei şi a altor auditori se face numai în limita locurilor disponibile. 


Acreditarea se face de către Centrul de Presă şi Informare membrilor Confederaţiei Federale a Presei, Asociaţiei Presei Străine şi jurnaliştilor acreditaţi la Bonn.

În Bundestag locul rezervat presei este la galerie, iar Centrul de Presă şi Informare eliberează autorizaţii pentru fotografiere şi filmare. În acelaşi timp Centrul poate autoriza şi accesul în zonele rezervate parlamentarilor.

 

7.2 Servicii oferite reprezentanţilor mass - mediei

Bundestag -ul german dispune de un serviciu profesional de informare alcătuit din televiziune proprie, informare pe suport audiovizual şi scris, o reţea teletext (videotex) care oferă informaţii de actualitate referitoare la date legate de ordinea de zi a şedinţelor - date aprobate de conducerea Camerei.

Serviciul teletext conţine o enciclopedie politică de la A la Z. Teletextul poate fi accesat prin telecomanda televizorului, fie prin accesarea imaginilor canalului de televiziune împreună cu textul.

Toate şedinţele Bundestagului sunt înregistrate şi arhivate în Arhivele electronice şi constituie o bază de date care poate fi accesată, fie menţionând numele celui care a avut o intervenţie, fie subiectul acesteia.

În cazul Budestagului, Centrul de Presă şi Informare difuzează informaţii zilnice şi săptămânale.

Înregistrările şedinţelor pot fi cerute de canalele de televiziune cărora le sunt furnizate pe format standard şi de cetăţeni sau de abonaţi permanenţi care le primesc prin reţele telefonice.

Şedinţele în plen pot fi retransmise atât la radio, cât şi la televiziune selecţia făcându-se de către reprezentanţii media.

8. ITALIA

8.1 Acreditarea jurnaliştilor

Atât pentru Senat cât şi pentru Camera Deputaţilor, Serviciul de Informare furnizează reprezentanţilor mass - media communicate de presă şi note privind activitatea parlamentarilor. 

Accesul presei se face pe baza permiselor de acces eliberate de Asociaţia Jurnaliştilor Parlamentari.

8.2 Servicii oferite reprezentanţilor mass - mediei

Parlamentul oferă servicii mai diversificate reprezentanţilor presei şi anume: aceştia au acces în sala presei, restaurante, bar, oficiu poştal, bibliotecă şi la sala TV.

 

9. Marea Britanie

9.1 Acreditarea jurnaliştilor

La Camera Comunelor acreditările sunt date anual la cererea concernelor de presă.

În Camera Lorzilor se emit autorizaţii speciale care permit jurnaliştilor să acceadă în foaierul parlamentarilor.

9.2 Servicii oferite reprezentanţilor mass - mediei

Camera Lorzilor şi Camera Comunelor din Marea Britanie pun la dispoziţia presei publicaţii oficiale, comunicate de presă prin Biroul de Informare. Tot acest Birou furnizează informaţii şi pentru marile publicaţii. 

În Camera Lorzilor jurnaliştii au acces în sala special amenajată pentru ei. Camera Comunelor oferă servicii mai diversificate reprezentanţilor presei şi anume: aceştia au acces în sala presei, au convorbiri gratuite în capitală, au acces la restaurant, bibliotecă şi la sala TV.

Accesul la şedinţele comisiilor se face numai dacă acestea nu sunt declarate secrete şi în limita locurilor disponibile (în Camera Comunelor). În general numai jurnaliştii special autorizaţi pot lua legătura în mod direct cu parlamentarii în foaier dar se pot aranja şi întâlniri individuale.

 

 

10. Portugalia

10.1 Servicii oferite reprezentanţilor mass - mediei

Reprezentanţii presei portugheze şi străine acreditaţi corespunzător au acces în locuri rezervate special presei în sala de şedinţă.

Dacă locurile rezervate reprezentanţilor presei sunt ocupate, serviciul specializat al Adunării Republicii Portugalia le permite acestora să asiste la şedinţele plenului, indicându-le un alt loc în sală.

Biroul Adunării se ocupă ca textele relative la toate subiectele în discuţie şi ale intervenţiilor în acest sens să fie distribuite reprezentanţilor presei.

 

 

 

II. Televiziunea

 

II. 1 DIFUZAREA TELEVIZATĂ A LUCRĂRILOR PARLAMENTARE

Toate lucrările, ale tuturor parlamentelor, pot fi înregistrate şi difuzate. În câteva cazuri (Australia, Brazilia, Franţa, Germania, Grecia, Islanda, Irlanda, Italia, Spania, Marea Britanie şi Statele Unite), înregistrările sunt realizate de către un serviciu audiovizual intern, care se află în legătură cu companii de difuzare radio şi tv. În toate celelalte ţări, companiilor de televiziune publice sau private le este permis să înregistreze şi să difuzeze lucrările parlamentare.

1. Aproximativ jumătate dintre adunările parlamentare au reguli în ceea ce priveşte transmisiile televizate ale dezbaterilor parlamentare.

Oricum, aceste reguli se referă rareori la conţinutul imaginilor difuzate. Ele au mai ales în vedere principiile generale: imparţialitate, acurateţe, pluralism etc.

1.2. Numai dezbaterile de importanţă politică sau legislativă sunt difuzate în direct.

Acest lucru se întâmplă în aproape toate ţările unde parlamentele nu au canale proprii, dedicate în întregime lucrărilor acestora.

Difuzarea integrală, în direct sau înregistrată, a celorlalte dezbateri sau evenimente este mai curând excepţia decât regula. În mod obişnuit, selecţiuni înregistrate sunt difuzate în cadrul buletinelor de ştiri sau programelor de actualităţi.

Trei ţări (Bulgaria, Egipt şi Islanda) constituie excepţia de la această regulă, în sensul că dezbaterile în plen sunt, de regulă, difuzate televizat. Acest luccru este explicabil (în special în Bulgaria şi Egipt) prin obligaţia ce revine companiilor de televiziune de a difuza lucrările parlamentare.

1.3. Brazilia, Bulgaria, Egipt, India, Italia – canalele de televiziune sunt obligate să difuzeze lucrările parlamentare, în întregime sau parţial.

În timp ce această obligaţie are aplicabilitate zilnică în Bulgaria şi Egipt (fapt ce explică volumul de difuzare în direct), în celelalte ţări ea este mult limitată.

În Brazilia, această cerinţă priveşte numai numai dezbaterile şi mesajele instituţionale, iar în India numai întrebările şi interpelările.

În Italia, o lege din 1975 obligă canalele televiziunii publice să difuzeze, în primul rând, anumite dezbateri din Camera Deputaţilor, selectate de preşedintele acesteia cu acordul grupurilor parlamentare şi, în al doilea rând, communicate şi declaraţii oficiale ale Preşedintelui Senatului.

1.4. În câteva ţări (Brazilia, Bulgaria, Egipt, Grecia, India, Italia), parlamentele au dreptul de a dispune de un anumit spaţiu de emisie pe canalele de televiziune.

În Grecia, acest drept constă în difuzarea în fiecare sâmbătă, de către televiziunea publică, a lucrărilor Adunării, subiectele fiind alese de către partide.

În Italia, acest drept aparţine numai Camerei Deputaţilor. Oricum, Preşedintele Senatului poate solicita difuzarea, în direct sau înregistrată, a unei anumite şedinţe; în practică, acestor solicitări li se dă întotdeauna curs.

La acestea trebuie adăugat că în Australia, chiar dacă acest drept nu este explicit, canalul naţional de televiziune alocă în mod voluntar timp zilnic de emisie pentru întrebari adresate Guvernului.

 

 

 

 

 

 

2. ÎNREGISTRAREA ŞI PRODUCŢIA PROGRAMELOR DE TELEVIZIUNE DEDICATE LUCRĂRILOR PARLAMENTARE

2.1. Adunări din mai multe ţări sunt în posesia unui sistem intern pentru înregistrări audio-video.

Este vorba de: Senatele Belgiei şi Braziliei, de Parlamentele Australiei, Marii Britanii, Franţei, Germaniei, Greciei, Islandei, Irlandei, Italiei, Spaniei şi Suediei şi de Congresul Statelor Unite.

2.1.1. Sistemele interne de înregistrare audio-video sunt folosite de obicei la şedinţele în plen.

În Australia, Brazilia, Irlanda, Spania, şi Marea Britanie, acest sistem ese utilizat şi pentru şedinţele comisiilor.

În alte ţări, numai şedinţele în plen sunt înregistate.

În Statele Unite, atunci când sunt înregistrate şedinţele comisiilor, acest lucru este realizat de către companiile de televiziune.

2.1.2. Înregistrările realizate de către Adunările legislative sunt întotdeauna difuzate pe reţeaua internă de televiziune.

Oricum, noţiunea de reţea internă trebuie interpretată în sens larg. Astfel, în Germania, două canale de televiziune, conduse în comun de către Bundestag şi Serviciul de informaţii al Guvernului Federal, difuzează dezbaterile şedinţelor în plen şi ştiri privind activitatea parlamentară. Aceste două canale pot fi recepţionate în toate clădirile Bundestag-ului, de către Serviciul de informaţii guvernamental, ca şi de către anumiţi jurnalişti.

Prin contrast, atunci când înregistrările sunt realizate de către canalele de televiziune, ele nu sunt difuzate pe reţeaua internă; Senatul polonez face excepţie de la această regulă.

2.1.3. Înregisrările realizate de către Adunări servesc şi ca arhive video; condiţiile de utilizare ale acestora variază mult de la o ţară la alta.

Cu excepţia Parlamentelor Greciei şi Islandei, toate Adunările care înregistrează ele însele şedinţele plenului au o arhivă video. În Grecia, televiziunea naţională întreţine o arhivă a celor mai importante dezbateri.

Arhivele video sunt conduse, în cele mai multe cazuri, de către serviciile de informare/comunicare, sau de către un serviciu de documentare sau arhivă. Casetele sunt disponibile uneori numai pentru canalele de televiziune, alteori numai pentru membrii Parlamentului. În alte cazuri, ele pot fi difuzate publicului. În general, ele sunt disponibile contra cost, chiar şi pentru parlamentari.

Pe de altă parte, atunci când înregistrările sunt realizate nu de catre Adunări, ci de către canalele de televiziune, înfiinţarea unei arhive video constituie excepţia; acesta este cazul Austriei, Egiptului, Indiei şi Poloniei.

2.1.4. Nici o Adunare legislativă nu realizează ea însăşi programe de televiziune.

Nici chiar acele Adunări care sunt în posesia unui serviciu intern de înregistrare audio-video nu folosesc aceste înregistrări pentru a realiza ele însele programe de televiziune. 
Astfel, toate programele referitoare la parlament sunt realizate de către canalele de televiziune, care, în toate ţările, au o totală independenţă editorială şi de producţie.

2.2. În toate ţările, canalele de televiziune lucrează în clădirile parlamentelor şi dispun de anumite facilităţi.

2.2.1. Condiţiile de acces în clădiri diferă mult de la o ţară la alta.

· Accesul la şedinţele plenului este, în general, liber.

În aproape toate ţările, toate canalele publice sau private beneficiază de accesul liber la şedinţele plenului.

În Bulgaria, India şi Polonia, numai televiziunea publică are acces. 

De asemenea, în Marea Britanie, numai compania PARBUL – deţinută în comun de către respectiva companie şi de cele două camere ale Parlamentului – are acces liber la lucrările plenului. În Irlanda, accesul este rezervat companiei de televiziune care are contract cu Parlamentul (LHTV).

În Statele Unite, companiile de televiziune nu pot intra şi filma dezbaterile din plen decât rareori. 

În Austria, în ciuda accesului privilegiat acordat canalului public, canalele private pot avea acces la şedinţele publice, la cerere.

În Brazilia, accesul la şedinţele plenului trebuie autorizat explicit.

În Congresul Deputaţilor din Spania, accesul este interzis.

· Condiţiile accesului la şedinţele comisiilor sunt foarte diferite de la o ţară la alta.

Accesul neîngrădit constitiuie regula în aproape jumătate dintre ţări. Ca şi în cazul şedinţelor plenului, această libertate o poate avea numai o anumită companie de televiziune. Astfel, în Irlanda şi Marea Britanie, numai LHTV şi, respectiv, PARBUL au acces neîngrădit la şedinţele comisiior.

În Brazilia, Egipt, Pakistan şi Polonia, accesul trebuie autorizat explicit.

În Austria, Senatul belgian, Finlanda şi Grecia, accesul este interzis după începerea şedinţei.

În Australia, Camera Reprezentanţilor belgiană, Danemarca, Elveţia, Statele Unite, Suedia, accesul liber este acordat numai atunci când şedinţele sunt publice. În Belgia, chiar şi atunci când şedinţele nu sunt publice, accesul poate fi permis la cerere.

Mai multe Adunări legislative interzic accesul canalelor de televiziune la şedinţele comisiilor. Acesta este cazul în Germania, Islanda, India, Prima Cameră daneză, Senatul uruguayan, Congresul Deputaţilor spaniol.

· Condiţiile de acces în grupurile de lucru şi în grupurile de studiu diferă la fel de mult, fără a le urma neapărat pe cele adoptate în cazul comisiilor.

 

Liberul acces este regula în aproximativ jumătate dintre ţări. Oricum, accesul face obiectul unei autorizaţii în Bundestag-ul german, Australia, Austria, Belgia, Brazilia, Egipt, Pakistan, Polonia, Suedia, Marea Britanie, Statele Unite, Uruguay.

Pe de altă parte, în Bundesrat-ul german, Islanda, Spania, accesul este interzis.

· Canalele de televiziune sunt autorizate să opereze în holuri etc., în aproape toate cazurile.

În Danemarca şi Suedia, prin autorizaţie sunt excluse anumite locuri (sala de lectură a parlamentarilor, restaurantul etc.); în India şi Pakistan, în anumite locuri are acces numai televiziunea publică. Cu toate acestea, în marea majoritate a cazurilor, autorizaţia nu este atât de limitată.

Numai Irlanda şi Sri Lanka interzic canalelor de televiziune să opereze pe coridoare, însă în Irlanda această interdicţie este atenuată de prezenţa, în afara clădirii principale, a unor locuri disponibile pentru interviuri.

În Australia, Austria, Camera Reprezentanţilor belgiană, Brazilia, Noua Zeelandă, Africa de Sud, Marea Britanie şi Statele Unite, canalele de televiziune nu pot opera în zonele de trecere şi holuri decât cu autorizaţie prealabilă.

· Autorizaţiile sunt, în general, acordate de către Secretarul General, de către Preşedintele Adunării legislative sau de către Serviciul de comunicare.

Noua Zeelandă, Marea Britanie şi Suedia au ales altă soluţie: în primele două cazuri, responsabilitatea revine serviciului însărcinat cu securitatea, iar în al treilea, Comitetului Preşedinţilor (un organism format din Preşedintele Adunării, trei Vice-preşedinţi, câte un reprezentant al fiecărui grup politic, Preşedinţii comisiilor permanente şi Vice-preşedintele Biroului permanent). 

În ceea ce priveşte şedinţele comisiilor, autorizaţiile sunt aproape întotdeauna acordate de către Preşedintele respectivei comisii.

2.2.2. O serie de ţări pun la dispoziţia companiilor de televiziune echipamentul necesar.

Echipamentul poate include camere de filmat (Africa de Sud, Spania), studiouri (Australia, Danemarca, Irlanda, Israel, Italia, Statele Unite), ambele (Austria) sau alte instalaţii (staţie de retransmisie în Belgia, transmiţător de frecvenţă joasă în India, cabluri de fibră optică în Spania).

În Germania şi Marea Britanie, nu sunt puse la dispoziţie echipamente, însă cele mai importante canale au birouri şi studiouri în imediata vecinătate a clădirii Parlamentului.

2.2.3. Adunările legislative care deţin sisteme interne de înregistrare audio-video pun la dispoziţia canalelor de televiziune înregistrările, în general gratuit.

Excepţie fac Bundesrat-ul german, şi Parlamentul grecesc.

În celelalte cazuri (Australia, Brazilia-Camera Superioară, Elveţia, Franţa, Islanda, Italia, Marea Britanie, Spania, Statele Unite, ), înregistrările sunt disponibile gratuit şi fără restricţie.

În Irlanda, Italia şi Marea Britanie există anumite limite: în Irlanda companiile de televiziune trebuie să semneze un contract, în Marea Britanie înregistrările sunt rezervate companiei PARBUL, iar în Italia este nevoie de o autorizaţie pentru utilizarea înregistrărilor realizate de către Adunările legislative.

2.3. Adunările legislative co-producătoare sau co-finanţatoare ale programelor de televiziune sunt rare.

Numai Parlamentele danez, indian şi indonezian şi Senatul francez intră în această categorie.

3. CANALE DE TELEVIZIUNE ALE PARLAMENTELOR

3.1. Patru ţări - Statele Unite, Coreea de Sud, India şi Marea Britanie – au canale de televiziune parlamentare complet separate. Acest tip de canale a fost înfiinţat în Franţa şi în alte câteva ţări. 

 

 

 

4. Relaţia parlamentului cu televiziunea în diferite ţări

1. AUSTRALIA

Accesul tuturor companiilor de televiziune, la şedinţele plenului din Senat şi din Camera Reprezentanţilor, este neîngrădit, însă numai prin intermediul semnalului furnizat de către serviciul de înregistrare al Parlamentului. În ceea ce priveşte şedinţele comisiilor, accesul este liber, însă numai la şedinţele publice şi cu acordul comisiei respective. Accesul în holuri şi locuri de trecere este posibil numai cu autorizaţie expresă. Preşedinţii celor două Camere sunt cei care acordă permisiunea televizării.

Principiile ce guvernează difuzarea televizată a lucrărilor parlamentare au fost adoptate de către cele două Camere. Transmisiunile trebuie să ofere o expunere completă, exactă şi imparţială a şedinţelor; înregistrările nu trebuie să fie folosite pentru publicitatea partidelor politice sau pentru campania electorală, în scopuri satirice ori pentru publicitate comercială.

Sunt difuzate televizat şedinţele plenului şi fragmente din audierile efectuate de comisii. Numai întrebările şi interpelările adresate Guvernului sunt transmise cu regularitate, în direct sau înregistrate. Evenimentele majore, cum ar fi sesiunea inaugurală a Parlamentului sau dezbaterile ce au ca obiect bugetul, sunt transmise în direct de către canalele naţionale de televiziune.

Companiile de televiziune nu au obligaţia legală de a difuza lucrările parlamentare. De asemenea, nu există nici un drept la libertatea de exprimare, pe cale televizată, al Parlamentului sau membrilor săi; cu toate acestea, companiile de televiziune, din proprie iniţiativă, oferă timp de emisie pentru interpelările Guvernului; Parlamentul suportă costul producţiei, iar compania pe cel al transmisiei.

Adunările legislative nu produc ele însele vreun program de televiziune. Serviciile audiovizuale ale acestora furnizează imagini de la şedinţele plenului şi audierile comisiilor, în vederea difuzării în direct. Fiecare canal are un birou şi un studiou de televiziune în clădirea Adunării.

Sistemul intern de înregistrare este format din opt camere de luat vederi controlate în fiecare Cameră de la distanţă; trei sau patru camere de luat vederi acoperă fiecare comisie, după necesităţi. 

Producţia este asigurată de către o echipă redusă de profesionişti, angajată de către Biroul de sunet şi imagine, din cadrul aparatului parlamentar. Difuzarea înregistrărilor realizate de către Adunare este realizată pe reţeaua internă şi este pusă gratuit şi permanent la dispoziţia tuturor canalelor de televiziune, naţionale sau străine; imaginile nu sunt foarte mult utilizate de către acestea.

Arhiva video cuprinde înregistrarea integrală a şedinţelor plenului; membrii Parlamentului şi persoanele străine pot obţine casetele contra cost.

2. AUSTRIA

Canalele publice de televiziune beneficiază de acces neîngrădit la şedinţele plenului; cele private, numai cu autorizaţie. Accesul la şedinţele comisiilor este interzis după începerea acestora; oricum, este necesară aprobarea acordată în prealabil. Companiile de televiziune nu au acces în holuri şi zone de trecere, decât pentru luarea unor interviuri în locuri stabilite dinainte. Autorizarea televizării este acordată de către Preşedintele Adunării pentru şedinţele plenului, de Preşedintele comisiei ale cărei şedinţe sunt vizate şi de către administraţie pentru celelalte cazuri.

Difuzările televizate în direct au loc numai cu ocazia celor mai importante dezbateri.

Echipamentul audiovizual pus la dispoziţie constă în trei camere de luat vederi instalate în plenul Consiliului Naţional – două camare mobile plasate în responsabilitatea canalului naţional de televiziune şi o cameră fixă, în responsabilitatea Adunării; de asemenea, mai există un studiou de televiziune, de care răspunde televiziunea naţională.

Producţia este asigurată de către canalele de televiziune, care beneficiază de independenţă editorială şi de producţie.

Arhiva video cuprinde înregistrarea integrală a şedinţelor. Casetele sunt puse la dispoziţia parlamentarilor la cerere; publicul are acces la ele după patru ani.

 

 

3. BELGIA

Accesul în Camera Reprezentanţilor este neîngrădit pentru toate companiile de televiziune, cu condiţia notificării prealabile către Serviciul pentru relaţii publice şi internaţionale. Accesul în Senat nu este condiţionat în nici un fel.

Accesul la şedinţele comisiilor din Camera Reprezentanţilor care sunt publice este liber, iar pentru cele care nu sunt publice, este necesară permisiunea preşedintelui comisiei. La şedinţele comisiilor din Senat accesul este interzis, ele nefiind publice; cu toate acestea, preşedintele permite deseori accesul televiziunilor în primele cinci minute ale şedinţei.

În ceea ce priveşte coridoarele şi locurile de trecere, în Camera Repezentanţilor accesul este permis cu autorizaţie prealabilă, pe când în Senat el este liber.

Cel care acordă autorizaţia de acces este, în cazul Camerei Reprezentanţilor, Serviciul pentru relaţii publice şi internaţionale în cazuri de rutină şi Preşedintele Camerei sau al comisiei în celelalte cazuri; în cazul Senatului, aprobarea este acordată de Preşedintele acestuia sau al comisiei vizate.

Cât priveşte Camera Reprezentanţilor, sunt difuzate televizat, în mod obişnuit, şedinţele plenului şi cele publice ale comisiilor; ocazional, şedinţe ale comisiilor de anchetă sau diferite ceremonii; în mod excepţional, sunt transmise în direct dezbaterile plenului. 

Cât priveşte Senatul, sunt transmise, de regulă, şedinţele plenului, ale comisiilor şi evenimentele ceremoniale; transmisiunile în direct ale dezbaterilor plenului sunt realizate numai în mod excepţional.

Senatul pune la dispoziţia companiilor de televiziune o staţie de transmisie. El dispune şi de un sistem intern de înregistrare, care conţine o cameră de luat vederi fixă pentru şedinţele plenului. Producţia este asigurată de către Senat sau de către canalele de televiziune. Difuzarea înregistrărilor produse de Senat se face pe reţeaua internă. Arhiva cuprinde totalitatea imaginilor înregistrate, iar casetele sunt disponibile numai pentru canalele de televiziune.

Din decembrie 1992, o companie privată de televiziune, în colaborare cu Serviciul tehnic al Senatului, înregistra dezbaterile importante ale plenului, care erau apoi distribuite principalelor reţele belgiene. Însă, din cauza profitabilităţii scăzute, la data efectuării studiului (1995) acest serviciu a fost întrerupt.

Începând din 31 mai 2000, pe site-ul internet al Senatului sunt transmise, în direct sau înregistrate, şedinţele plenului şi alte evenimente importante. Aceste transmisii sunt realizate de către Senat, în colaborare cu Belnet (Reţeaua belgiană de cercetare).

4. BULGARIA

Accesul televiziunii publice este neîngrădit, atât la şedinţele plenului şi ale comisiilor, cât şi pe coridoare şi alte locuri de trecere. Permisiunea televizării este acordată de către Preşedintele Adunării, sau, în lipsa acestuia, de către însăşi Adunarea, prin vot.

Transmisiile televizate vizează, de regulă, dezbaterile plenului. Cele mai importante dintre acestea sunt transmise în direct, iar celelalte sunt înregistrate şi difuzate în sinteză.

Canalul naţional de televiziune este obligat să acopere fiecare şedinţă a Parlamentului; Preşedintele Adunării este cel care alege dezbaterile ce urmează să fie difuzate. Corelativ acestei obligaţii, Parlamentul are un drept la expresie televizată pe canalul naţional. Producţia programelor de televiziune revine canalului naţional.

5. DANEMARCA

Accesul companiilor de televiziune la şedinţele plenului din Folketing (legislativul danez) este neîngrădit. Accesul este interzis la şedinţele comisiilor, cu excepţia audierilor acestora declarate a fi publice şi a şedinţelor publice ce au loc în clădirile Parlamentului. Accesul este neîngrădit în ceea ce priveşte holurile şi alte locuri de trecere, cu câteva excepţii (sală de lectură, restaurant). Permisiunea pentru televizare este acordată de cătreun departament din cadrul aparatului administrativ al Parlamentului şi de către Preşedintele comisiei permanente vizate.

De regulă, sunt transmise, de către cele două canale naţionale, extrase din înregistrările dezbaterilor plenului; transmisii integrale ale lucrărilor parlamentare, în direct sau înregistrate, sunt realizate numai în cazuri excepţionale.


Cele două canale naţionale de televiziune sunt în posesia unui studiou de transmisie. Producţia emisiunilor este asigurată de către acestea.

6. ELVEŢIA

În Adunarea Federală, companiile de televiziune beneficiază de acces neîngrădit la şedinţele plenului şi pe coridoare. Accesul este interzis la şedinţele comisiilor, cu excepţia audierilor publice ale grupurilor de interese şi ale experţilor. Autorizările sunt acordate de către Birourile celor două Camere, în timpul sesiunilor, şi de către Secretarul General, în afara acestora.

Principiile privind transmisiunile televizate, înscrise în regulamentele celor două Camere, prevăd că acestea trebuie să contribuie la educaţia civică şi la informare; programele trebuie să prezinte evenimentele cu bună-credinţă şi să reflecte cu acurateţe diversitatea opiniilor.

De regulă, sunt transmise, în programele de ştiri, extrase din înregistrările dezbaterilor; ocazional, sunt difuzate alegerile pentru Consiliul Federal şi deschiderea dezbaterilor; în mod excepţional, este transmisă în direct deschiderea anumitor dezbateri.

Programe despre activitatea parlamentară sunt transmise în diferite regiuni; independenţa editorială şi de producţie a acestora este totală şi aparţine companiei elveţiene de radio şi televiziune.

7. FRANŢA

La 21 martie şi, respectiv, 25 aprilie 2000 au fost înfiinţate două societăţi independente de programe: LCP-AN pentru Adunarea Naţională şi PUBLIC SENAT pentru Senat. Ele emit, pe “Canalul parlamentar”, prin cablu, satelit şi internet.

Cele două societăţi îşi împart în mod egal timpul de emisie. Programele lor cotidiene au următoarea structură: 10 ore de retransmisie a şedinţelor plenului şi ale comisiilor; 6 jurnale de ştiri despre viaţa politică, centrate pe activitatea celor două Adunări. 

Evenimentele deosebite sunt retransmise integral. La acestea se adaugă zilnic reportaje, portrete, documentare, reviste ale presei franceze şi europene, interviuri, talk-show-uri, dezbateri contradictorii asupra dosarelor importante aflate în examinarea Parlamentului.

Cele două societăţi de programe produc şi difuzează programe sub controlul Birourilor permanente ale celor două Camere, care numesc Directorii generali pe o perioadă de trei ani şi stabilesc atribuţiile conducerii societăţilor. Repere principiale care stau la baza activităţii lor sunt: informarea, civismul şi pedagogia; ele sunt obigate la imparţialitate şi la respectarea pluralismului grupurilor politice constituite în cadrul Parlamentului.

Capitalul fiecărei societăţi de programe este deţinut în totalitate de către Camera care o controlează; sumele necesare desfăşurării activităţii sunt repartizate anual, şi tot anual este prezentat un raport contabil şi de activitate. Canalul parlamentar nu poate difuza mesaje publicitare sau emisiuni de tele-shopping.

Cele două societăţi de programe nu sunt supuse dreptului comun în ceea ce priveşte autoritatea Consiliului superior al audiovizualului şi nici jurisdicţia financiară.

Prin legea de infiinţare a Canalului parlamentar, din decembrie 1999, toţi operatorii de televiziune prin cablu şi prin satelit sunt obligaţi să pună gratuit la dispoziţia abonaţilor lor programele acestuia.

8. GERMANIA

 

Atât în Bundestag, cât şi în Bundesrat, accesul tuturor companiilor de televiziune la şedinţele plenului şi pe coridoare este neîngrădit; în schimb, el nu este permis la şedinţele comisiilor. În Bundestag, cei care acordă permisiunea televizării sunt Serviciul de presă şi grupurile parlamentare (cât priveşte propriile şedinţe); în Bundesrat, această responsabilitate revine Preşedintelui Adunării.

De regulă, din lucrările Bundestag-ului se difuzează televizat şedinţele plenului, însă numai în mod excepţional se realizează transmisiuni în direct ale dezbaterilor; cât priveşte Bundesrat-ul, sunt televizate dezbaterile de interes general, dar numai în cazuri excepţionale părţi ale acestora sunt transmise în direct.

Sistemul intern de înregistrare, prezent în ambele Camere, funcţionează în ceea ce priveşte dezbaterile plenului, nu şi cele ale comisiilor.

Producţia revine Adunărilor şi canalelor de televiziune; acestea din urmă beneficiază de totală independenţă editorială şi de producţie.

Înregistrările produse de către Adunări sunt transmise pe reţeaua internă şi sunt puse la dispoziţia canalelor de televiziune; în plus, dezbaterile din plen şi informaţii asupra lucrărilor parlamentare sunt transmise pe două canale, care sunt recepţionate în clădirile Bundestag-ului, în cele ale Guvernului şi de către presă.

Arhiva video cuprinde înregistrarea integrală a dezbaterilor şi este disponibilă pentru parlmentari şi public contra cost.

9. ITALIA

În Camera Deputaţilor şi în Senat, retransmiterea înregistrărilor principalelor părţi ale şedinţelor plenului este liberă; pentru difuzarea acestora în direct, este nevoie de permisiunea Preşedintelui Camerei respective. La şedinţele comisiilor, companiile de televiziune nu au access. Accesul este neîngrădit pe coridoarele clădirii. 

Permisiunea televizării este acordată de către Biroul Camerei respective; în cazul transmisiunilor directe, aceasta trebuie obţinută de la Preşedintele Camerei.

Transmisiunile realizate din Camera Deputaţilor vizează, de regulă, moţiunile de încredere, şedinţele inaugurale, alegerea Preşedintelui Adunării; ocazional, sunt transmise dezbateri politice şi legislative importante, la cererea Peşedintelui Camerei; în mod excepţional, sunt difuzate televizat dezbaterile în întregime, în direct sau înregistrate.

În ceea ce priveşte lucrările Senatului, sunt difuzate dezbaterile de importanţă deosebită; celelalte dezbateri sunt transmise numai ocazional, parţial sau în totalitate, în direct sau înregistrate.

O lege din 1975 obligă canalul public de televiziune să transmită dezbaterile alese de către Preşedinţii Camerelor, cu acordul grupurilor parlamentare. Camera Deputaţilor are un drept la expresie televizată, care conţine transmiterea integrală şi în direct a dezbaterilor. Senatul nu are un astfel de drept, însă Preşedintele lui poate solicita difuzarea înregistrată sau în direct a unei şedinţe; această cerere a fost întotdeauna acceptată.

Camera Deputaţilor şi Senatul pun la dispoziţia canalului naţional de televiziune câte un studiou tehnic.

Sistemul intern de înregistrare este utilizat, în Camera Deputaţilor, pentru dezbaterile plenului; în Senat, sunt înregistrate dezbaterile cele mai importante ale plenului şi, ocazional, şedinţele comisiilor (la cererea acestora). Producţia programelor de televiziune revine celor două Camere; canalele de televiziune nu pot înregistra dezbaterile plenului în întregime. Înregistrările produse de către cele două Camere sunt difuzate pe reţeaua internă; la cerere, ele pot fi folosite de către companiile de televiziune, în mod gratuit, însă cu acordul Preşedintelui Camerei. Aceste înregistrări sunt arhivate şi sunt puse la dispoziţia parlamentarilor; în Camera Deputaţilor, ele pot fi utilizate de către companiile de televiziune, la cerere; în Senat, casetele nu pot fi distribuite pentru a servi unor scopuri private. 

10. MAREA BRITANIE

PARBUL (Parliamentary Broadcasting Unit Ltd. – companie privată de televiziune prin cablu, deţinută de către principalele companii de televiziune şi condusă de acestea împreună cu cele două Camere) beneficiază de acces neîngrădit la şedinţele plenului din Camera Comunelor şi din Camera Lorzilor, ca şi la cele ale comisiilor; este necesară o autorizaţie specială pentru accesul pe coridoarele clădirii. Permisiunea televizării este acordată de către serviciile de securitate ale Camerelor.

De regulă, sunt realizate transmisii directe sau înregistrate ale şedinţelor plenului pe canalele de televiziune. Canalul de televiziune prin cablu “The Parliamentary Channel” efectuează zilnic transmisii în direct ale lucrărilor Camerei Comunelor şi transmisii înregistrate ale lucrărilor Camerei Lorzilor, fără nici un comentariu. În plus, de trei ori pe săptămână au loc transmisii în direct ale dezbaterilor de Camera Comunelor pe canale terestre sau prin satelit.

Sistemul de înregistrare internă este folosit pentru şedinţele plenului şi cele ale comisiilor. Companiile acţionare la PARBUL pot folosi imaginile înregistrate gratuit; celelalte canale de televiziune o pot face cu permisiune şi contra cost. Toate înregistrările sunt arhivate şi puse la dispoziţia parlamentarilor şi a companiilor de televiziune contra cost.

Producţia programelor este asigurată de PARBUL şi de către canalele de televiziune, care au independenţă editorială.

 

 

11. OLANDA


Accesul companiilor de televiziune este neîngrădit în Prima Cameră, atât la şedinţele plenului, cât şi pe coridoarele clădirii; accesul este interzis la şedinţele comisiilor. Permisiunea televizării este acordată de către Şeful Departamentului de relaţii publice.


Ocazional, sunt realizate transmisiuni parţiale ale dezbaterilor din plen. Producţia acestora cade în sarcina companiilor de televiziune.

12. POLONIA


În Senatul polonez, accesul companiilor de televiziune este liber la şedinţele plenului şi pe coridoarele clădirii, pe când la şedinţele comisiilor numai cu aprobarea Preşedintelui celei vizate.


Regulamentul Senatului prevede că şedinţele acestuia sunt publice, accentuându-se asupra garantării liberului acces al televiziunii.


De regulă, sunt transmise extrase înregistrate din dezbaterile plenului; numai dezbaterile cele mai importante sunt difuzate în direct.


Producţia programelor ce au ca obiect activitatea parlamentară este asigurată de către canalele publice de televiziune, care beneficiază de o totală independenţă editorială.


Dezbaterile din plen sunt înregistrate integral, iar înregistrările sunt arhivate şi puse la dispoziţia parlamentarilor şi a persoanelor particulare.

13. SPANIA


Companiilor de televiziune nu le este permis accesul la şedinţele plenului, nici în Congresul Deputaţilor şi nici în Senat. La şedinţele comisiilor acestea au acces numai în Senat, iar pe coridoarele clădirii în ambele Camere. Secretarul însărcinat cu presa acordă permisiunea televizării în Congresul Deputaţilor; în Senat nu este necesară nici o autorizaţie, numai un permis de trecere eliberat de Serviciul de presă.


De regulă, din lucrările Congresului Deputaţilor se transmit şedinţe ale comisiilor legislative şi ale comisiilor de anchetă; cu ocazia dezbaterilor din plen de interes general, se realizează transmisiuni în direct. Cât priveşte Senatul, sunt difuzate, în mod obişnuit, dezbaterile privind statutul regiunilor autonome; ocazional, sunt transmise extrase înregistrate din dezbaterile plenului sau şedinţele comisiilor.


În clădirea Congresului Deputaţilor, fiecare canal de televiziune posedă un studiou de înregistrări şi echipament de transmisiune, folosind propria reţea, iar semnalul fiind furnizat de Cameră. În Senat, televiziunea publică are o reţea de camere de luat vederi şi un transmiţător.


Sistemul intern de înregistrare este utilizat, în Congres, pentru şedinţele plenului şi pentru cele ale comisiilor, iar în Senat numai pentru plen. Producţia este asigurată de către serviciile de audiovizual ale celor două Camere, iar în Senat şi de către canalele de televiziune. Înregistrările realizate de către Camere sunt difuzate pe reţeaua internă şi, în acelaşi timp, sunt permanent şi gratuit puse la dispoziţia canalelor de televiziune. Debaterile plenului din Senat sunt transmise în direct pe site-ul internet al acestuia. Înregistrările integrale ale şedinţelor plenului din cele două Camere sunt arhivate; în Congres, casetele sunt disponibile numai pentru parlamentari, pe când la Senat şi pentru persoane private.

 

14. SUEDIA


În Riksdag, toate companiile de televiziune beneficiază de acces liber la şedinţele plenului, dacă au acordul Comitetului Preşedinţilor. Accesul lor nu este permis la şedinţele comisiilor, care, în general, nu sunt publice; în cazul şedinţelor publice, accesul este permis. Accesul pe holuri şi în alte locaţii ale clădirii este liber, cu excepţia câtorva (restaurant etc.), pentru care este nevoie de aprobarea Preşedintelui sau a Secretarului General. Autorizaţia de televizare este acordată de către Comitetul Preşedinţilor.


De regulă, sunt transmise în direct dezbaterile liderilor de partide asupra unor chestiuni politice sau economice şi extrase înregistrate ale dezbaterilor la buletinele zilnice de ştiri. Cu ocazia dezbaterilor importante şi a ceremoniilor de deschidere a Parlamentului, se realizează transmisii în direct.

Sistemul intern de înregistrare este utilizat pentru dezbaterile plenului. Producţia acestor înregistrări, care sunt difuzate pe reţeaua internă, este asigurată de către Riksdag. Companiile de televiziune îşi produc programele proprii.

Înregistrările realizate de către Adunare sunt difuzate pe reţeaua internă; de asemenea, ele sunt la dispoziţia televiziunii publice din Stockholm, prin intermediul unei legături tehnice între aceasta şi Parlament. Companiile de televiziune pot prelua aceste imagini gratuit.

Toate aceste înregistrări sunt arhivate şi puse la dispoziţia parlamentarilor, a companiilor de televiziune şi a persoanelor particulare, contra unui preţ scăzut.

Începând din mai 1994, “Open Channel” transmite, pe reţeaua de cablu, dezbaterile plenului, în întregime, în direct şi fără comentarii. Canalul utilizează imaginile produse de sistemul intern de televiziune din Riksdag.

15. STATELE UNITE ALE AMERICII

Toate companiile de televiziune beneficiază de acces neîngrădit la şedinţele plenului Camerei Reprezentanţilor şi Senatului. De asemenea, accesul la şedinţele comisiilor este liber, cu excepţia cazurilor în care acestea nu sunt publice. Accesul pe coridoare şi în alte părţi ale clădirii se face pe baza unei autorizaţii prealabile. Pentru televizarea şedinţelor plenului, Preşedintele Camerei Reprezentanţilor şi Comisia de regulament a Senatului sunt cei care acordă permisiunea; cât priveşte şedinţele comisiilor, ele sunt cele care hotărăsc. 
De regulă, sunt transmise în direct şedinţele plenului, şi înregistrate cele ale comisiilor.

Cele două Camere au propriile camere de luat vederi, pentru înregistrarea dezbaterilor plenului. Companiile private de televiziune sunt cele care acoperă şedinţele comisiilor.

Producţia programelor de televiziune revine Camerei Reprezentanţilor şi Senatului. Ocazional, companiilor private de televiziune li se permite să înregistreze dezbaterile plenului cu propriile camere de luat vederi. În ceea ce priveşte şedinţele comisiilor, companiile de televiziune au totală independenţă editorială şi de producţie; pe de altă parte, ele nu controlează imaginile în direct ale dezbaterilor plenului pe care le primesc.

Imaginile inregistrate prin sistemul propriu al celor două Camere sunt difuzate pe reţeaua internă, pentru uzul membrilor Congresului. Ele sunt oferite gratuit tuturor companiilor interesate. Dezbaterile din plen sunt transmise în direct şi fără comentarii de C-SPAN (Cable Satellite Public Affairs Network – canal dedicat chestiunilor de interes public) şi în extrase şi cu comentarii de principala reţea privată, la alegerea acesteia.

Două canale TV private prin cablu difuzează exclusiv lucrările Camerei Reprezentanţilor şi, respectiv, ale Senatului. C-SPAN I şi C-SPAN II transmit toate şedinţele plenare, în totalitate şi fără comentarii.

Mai mult, aceste canale transmit înregistrări ale şedinţelor comisiilor, conferinţe de presă, cuvântări ale liderilor, interviuri cu membri ai legislativului sau executivului, precum şi ştiri privind lucrările Congresului.

Congresul nu are responsabilităţi editoriale sau de producţie, dar controlează unghiurile de filmare, fiindcă îi aparţin camerele de filmat. Canalele sunt libere să folosească imaginile cum doresc.

Fiind o companie privată, C-SPAN este finanţată în întregime de către industria televiziunii prin cablu.

Audienţa canalului C-SPAN I, care a început să emită în 1979, este estimată la 61 milioane telespectatori, în timp ce cea a canalului C-SPAN II, care a început să emită în 1986, la 35 milioane.

